
välismaalaste seaduse muutmise seaduse (tööjõupuudusega tegevusalade erisus) eelnõu teiseks lugemiseks

1. Menetlus juhtivkomisjonis esimese ja teise lugemise vahel

Eelnõu algatas Vabariigi Valitsus 2025. aasta 18. detsembril. Eelnõuga leevendatakse kvalifitseeritud tööjõu puudust, mis takistab Eesti ettevõtete tegevust ja pärsib majandusarengut. Eelnõu eesmärgiks on kehtestada erisus tööjõupuudusega tegevusaladel töötamiseks. Erisustega võimaldatakse konkreetsete kriteeriumide alusel ja kindlaksmääratud mahus anda kolmandatest riikidest pärit välismaalastele tähtajalisi elamislubasid töötamiseks tööjõupuudusega tegevusaladel.  

Eelnõu esimene lugemine toimus 2026. aasta 28. jaanuaril ning esimene lugemine lõpetati. 
Muudatusettepanekute esitamise tähtajaks, 11. veebruariks laekus kolm muudatusettepanekut Isamaa fraktsioonilt. 

Põhiseaduskomisjon kaasas tulenevalt Riigikogu kodu- ja töökorra seaduse § 36 lõikest 21 eelnõu menetlusse huvirühmad, kes olid kaasatud eelnõu ettevalmistamisel. Arvamuse esitasid Asutajate Selts, Eesti Ametiühingute Keskliit, Eesti Tööandjate Keskliit, Eesti Kaubandus-Tööstuskoda koos 10 erialaliiduga ning Eesti Linnade ja Valdade Liit. Lisaks esitas omapoolse ettepaneku Majandus- ja Kommunikatsiooniministeerium. Nimetatud arvamused ja ettepanekud on leitavad 785 SE eelnõu kaardilt Riigikogu veebilehel. 

Põhiseaduskomisjon valmistas eelnõu teiseks lugemiseks ette 2026. aasta 10. märtsi, 7. aprilli ja 14. aprilli istungitel. 10. märtsi istungil kuulas komisjon ära esitatud arvamused ja ettepanekud ning ministeeriumide seisukohad. Lisaks selgitas Sotsiaalministeeriumi esindaja eelnõu esimesel lugemisel selgunud algses seletuskirjas olevat arvutusviga Tervisekassa tulubaasi finantsmõjude prognoosis. Selgituste kohaselt võetakse Tervisekassa tulubaasi arvutamisel aluseks töötaja brutopalk ning sellest arvestatav 13‑protsendiline tervisekindlustuse osa. Algses arvutuses oli tehtud viga, sest 13 protsenti arvutati mitte brutopalgast, vaid sotsiaalmaksust, mis andis oluliselt väiksema tulemuse. Korrigeeritud mõju Tervisekassa tulubaasile on lisatud eelnõu kaardile esimese lugemise materjalide juurde.  7. aprilli istungil arutas komisjon tõusetunud küsimusi statistika osas, mis puudutab töösuhte lõppemise tõttu kehtetuks tunnistatud töötamise eesmärgil antud tähtajalisi elamislube ning samuti küsimust, mis puudutas Eesti ja lähiriikide näiteid kasvusektori kohta. 14. aprilli istungil saadi ülevaade viimaste aastate statistikast, mis puudutab lahkumisettekirjutusi välismaalastele, kelle töötamiseks antud elamisluba on kehtetuks tunnistatud, samuti saadi ülevaade kahe viimase aasta andmetest, kui paljud tähtajalise elamisloa töötamiseks saanud välismaalastest registreerivad ennast maksuresidendiks. Istungite arutelukäik on leitav Riigikogu veebilehel põhiseaduskomisjoni protokollidest päevakordade alt. Lisaks hääletas komisjon 14. aprilli istungil esitatud muudatusettepanekuid ning otsustas komisjoni poolt esitada kaks muudatusettepanekut. Komisjon vaatas üle ka eelnõule tehtud keelelised täpsustused.

2. Muudatusettepanekud 

Muudatusettepanek nr 1.  
Muudatusettepaneku on esitanud põhiseaduskomisjon ja see tuleneb Majandus- ja Kommunikatsiooniministeeriumi ning Asutajate Seltsi ettepanekutest. Muudatusettepanekuga tunnistatakse välismaalaste seaduses kasvuettevõtetele seatud tööjõumaksude kumulatiivse kasvu tingimus kehtetuks. Samuti tunnistatakse kehtetuks säte, mis näeb ette, et kõik seatud tingimused peavad olema täidetud vahetult enne välismaalasele Eestis viibimise aluse taotlemist. Nimetatud muudatused on ette nähtud jõustuma 2026. aasta 22. maist. 
Muudatusettepaneku täpsem selgitus on toodud muudatusettepanekute loetelus.  

Muudatusettepanekud nr 2-4.  
Muudatusettepanekud on esitanud Isamaa fraktsioon. Muudatusettepanekuga nr 2 nähakse eelnõus ette palgakriteeriumiks 120% Eesti aasta keskmisest brutokuupalgast, muudatusettepaneku nr 3 sisuks on, et eelnõuga tehtav erisus (tegevusalade loetelu) peab mahtuma kehtiva seaduse alusel ette nähtud piirarvu hulka ning muudatusettepanekuga nr 4 tehakse ettepanek jätta eelnõust välja majanduskasvu määratlus.  
Põhiseaduskomisjon ei toetanud neid ettepanekuid.    

Muudatusettepanek nr 5.  
Muudatusettepaneku on esitanud põhiseaduskomisjon. Kehtiva välismaalaste seaduse sõnastuse kohaselt on kohalik omavalitsusüksus kohustatud tagama, et omavalitsuse territooriumil viibiva välismaalase elamisluba oleks vormistatud vastavalt välismaalaste seadusele. Kuivõrd praktikas tekitab see sõnastus küsimusi, kuidas kohalik omavalitsusüksus saab seda tagada, siis muudetakse muudatusettepanekuga sõnastus õigusselgemaks. Muudatus on ette nähtud jõustuma 2026. aasta 1. septembril, kuna eeldab ka siseministri 4.12.2015 määruse nr 68 muutmist. 


Eelnõu teksti on keeleliselt korrigeeritud. Keelelised täpsustused on alla joonitud.

3. Juhtivkomisjoni menetluslikud otsused ja ettepanekud
Põhiseaduskomisjon tegi ettepaneku võtta eelnõu teiseks lugemiseks Riigikogu täiskogu 2026. aasta 22. aprilli istungi päevakorda. Komisjoni ettepanek on eelnõu teine lugemine lõpetada. Kui eelnõu teine lugemine lõpetatakse, on komisjoni ettepanek võtta eelnõu kolmandaks lugemiseks Riigikogu täiskogu päevakorda 2026. aasta 4. mail ning viia läbi eelnõu lõpphääletus.  

Esitab põhiseaduskomisjon 20.04.2026 

